**פרק ח: סוגת סיפורי המוצא במקרא ובמזרח הים התיכון הקדום ותולדותיה**

גילויים של קטעי פפירוסים מהחיבור הגנאלוגי היווני החשוב ביותר, 'קטלוג הנשים', ופרסומם במהדורות חדשות, לצד ההתקדמות בדורות האחרונים בהבנת סוגת הכתיבה הגנאלוגית והמיתוגרפית היוונית, חשפו זירה חדשה לבחינה השוואתית של תעודות התורה. מממצאים אלו התברר כי ההקבלה בין תעודות התורה לבין החיבורים הגנאלוגיים היווניים באפוס או בפרוזה אינה מצטמצמת באשר למוטיב בודד כזה או אחר, אלא נוגעת לסוגה מקיפה שקשה למצוא לה אח ורע בספרות המזרח הקדום המוכרת לנו. זו סוגת סיפורי מוצא (origins) או סיפורי תולדות מקיפים, המבוססים על תשתית גנאלוגית רציפה וגוללים את קורותיהן של קבוצות אתניות. ההשוואה בין תעודות התורה לבין החיבורים הגנאלוגיים היוונים, ובחינתם לאור מקורות נוספים מן המזרח הקדום, אִפשרה לעמוד על אופייה של סוגה זו, להבין את מהותה וללמוד על אופיין הראשוני של תעודות התורה ועל הרקע התרבותי והספרותי שבו צמחו. אסכם תחילה את המוטיבים הספרותיים המאפיינים סוגה ייחודית זו, ואחרי כן אעמוד על מוצאה, תולדותיה, תפוצתה באגן הים התיכון המזרחי והשתלבותה ביצירה המקראית.

**א. לבירור הסוגה**

בירורה של הסוגה נעשה על ידי בחינתם של המוטיבים הספרותיים המאפיינים אותה והמופיעים בספרות המקרא ובספרות היוונית. חלקו הראשון של הספר מתמקד במוטיבים הספרותיים הכרוכים ברצף הגנאלוגי המשתלשל מגיבור המבול ומתקשר אליו. בשל ההקבלה הברורה בעניין זה בין המקרא לבין הספרות היוונית והזיקה לספרות המזרח הקדום, נידונו תחילה העניינים הנוגעים לרצף שאחרי המבול: לוחות העמים המשתלשלים משלושת צאצאי גיבור המבול, ונטיעת הכרם הראשון בדור שאחרי המבול. אחרי כן נידונו המוטיבים הנוגעים לדור שלפני המבול: סיפור בריאת האשה הראשונה ומוצא הרע בעולם, וסיפור הזיווגים בין בני האלוהים לבנות אדם. בחלקו השני של הספר נבדקו דפוסים ספרותיים אחדים האופייניים למסורות הראשית בכתיבה הגנאלוגית של תרבויות אלו, שלא ניתן למצאם בספרות המזרח הקדום. דפוסים אלו הם חלק מאבני הבניין של הכתיבה הגנאלוגית, ויש בהם להעיד על התמקדותה בהתפתחות התרבות האנושית ובשאלות הזהות האתנית. להלן הממצאים העיקריים שעלו מן המחקר, הן מצד התוכן הן מצד הצורה, לפי סדר פרקי הספר, אשר מצביעים על הקווים והדפוסים האופייניים לסוגה מיוחדת זו:

(א) **דפוס לוח העמים ורצף גנאלוגי המשתלשל מגיבור המבול.** לרצף גנאלוגי המתאר את עמי העולם כשלשלת של אישים, כמצוי בשני לוחות העמים המשוקעים בבראשית י, אין הקבלה בממצאים הספרותיים מהמזרח הקדום, אולם ניתן למצוא לו הקבלה במסורות הגנאלוגיות היווניות. המסורות היווניות אמנם מתמקדות בעיקר בעולם היווני, אך גם כאן, במיוחד במסורות הארגיוויות, ניתן למצוא השתלשלות של אבות אפונימים המייצגים את העמים המרוחקים יותר מן העולם היווני. כך למשל ניתן לראות בחוט הגנאלוגי המשתלשל מאַרְגוֹס את לִיביה, המייצגת את צפון אפריקה, בין צאצאי ליביה נזכרים איגיפטוס המייצג את מצרים, דנאוס המייצג את הדנאים שבעולם היווני, פויניקס המייצג את פיניקיה, אַרַבּוֹס המייצג את יושבי ערב וכן הלאה. לחלק מהשמות לא מצורף סיפור עלילתי, וניכר כי תפקידם איננו אלא לייצג את השתלשלות אבות העמים המוכרים מאגן הים התיכון.

פרט חשוב במיוחד בהקבלה זו טמון בעובדה כי הן במקרא הן במסורות הגנאלוגיות היווניות ניתן למצוא השתלשלות של אבות אפונימיים כרצף גנאלוגי היוצא מגיבור המבול ובניו. בספרות המקראית נח הוא מולידם של שם, חם (או כנען לפי מסורת אחרת) ויפת, אשר מהם יצאו אבות כל העמים. לפי הקטיוס ממילטוס נולדו לדאוקליון, גיבור המבול היווני, גם כן שלושה בנים: פְּרוֹנוֹאוֹס, אוֹרֶסְתֶאוּס, ומַרַתוֹנְיוֹס, שנזכרו כאבות עמים בסביבה היוונית. מאורסתאוס למשל יוצאים האיטולים, היושבים בצפון העולם היווני, ומפרונואוס יוצא הֶלֵן, אבי הקבוצות היווניות המרכזיות. לפי 'קטלוג הנשים', ומסורות גנאלוגיות רבות אחרות, דאוקליון, גיבור המבול, הוליד את הֶלֵן, אבי היוונים, אשר הוליד גם הוא שלושה צאצאים: דוֹרוֹס, קְסוּתוֹס, ואַיְאוֹלוֹס; הם כידוע אבות הקבוצות היווניות המרכזיות: הדוֹרים, האַיְאוֹלים, האיוֹנִים והאַכאיִים. לעומת זאת, להבדיל מן המקרא ומן המסורות הגנאלוגיות היווניות, בולט הדבר כי דווקא בעולם המסופוטמי גיבור המבול איננו אבי השושלת החדשה. אדרבה, גיבור המבול הסתלק מן העולם ועבר לגור בין האלים, ועל צאצאיו אין שומעים דבר.

(ב) **מוטיב נטיעת הכרם הראשון בעולם וגילוי היין בדור שאחרי המבול**. זהו מוטיב נוסף השייך לרצף הגנאלוגי המשתלשל מגיבור המבול, אשר מצוי בשתי הספרויות – המקראית והיוונית – ואין לו הקבלה בספרות המסופוטמית. סיפור מעין זה איננו חלק מסיפור המבול המסופוטמי, וגם במקרא ניתן לחוש כי המבול וגילוי הכרם הן שתי מסורות נפרדות שנתמזגו בדמותו של נח. עם זאת, ניתן למצוא שילוב דומה במסורות הגנאלוגיות מהעולם היווני; הקטיוס ממילטוס, ראשון מחברי הגנאלוגיות בפרוזה, סיפר כי אוֹרֶסְתֶאוּס, בנו של דאוקליון גיבור המבול, גילה את הגפן (*FGrH* 1 F15), ומסורות גנאלוגיות אחרות מתארות את אמפיקטיון, שנחשב אצל אחדים לבנו של דאוקליון, כממציא הנוהג היווני למהול את היין. לעניינים אלו מצטרפת גם ההקבלה הצורנית בין הפרגמנט מהקטיוס ממילטוס המתייחס לאורסתאוס מגלה הגפן לבין החוט היהוויסטי במקרא, שכן שניהם כוללים את הידיעה על גילוי הגפן ברצף גנאלוגי של אבות אפונימים ושל ממציאים ראשונים.

**(ג)** **מוטיב האשה הראשונה ומוצא הרע בעולם**. ישנה הקבלה בין הספרות המקראית ובין זו היוונית גם באשר לשלבים שקדמו למבול, למשל בסיפור זה, המצוי במסורות הגנאלוגיות של שתי התרבויות. להקבלה בין סיפור פנדורה לסיפור בריאת האשה בבראשית שמו לב רבים עוד מן העת העתיקה, שהרי שניהם מספרים לא רק על יצירת אשה ראשונה בעולם, ומניחים כי עד אותה עת חי הגבר לבד, אלא גם כורכים בסיפור זה את ההסבר למוצא הרע בעולם. במזרח הקדום ישנם סיפורים רבים על תהליך יצירת בני האדם הראשונים מחומר, ואפשר שאלו חלחלו והשפיעו על סיפור בריאת האשה במקרא ועל סיפור פנדורה (במיוחד על תיאור הפייסטוס כקדר להבדיל מתיאורו הרגיל כנפח), אך אין במזרח הקדום סיפור מקביל על בריאת אשה ראשונה בנפרד מן הגבר, או סיפור המסביר כך את מוצא הרע בעולם; מוטיבים אלו ייחודיים לספרות המקראית ולספרות היוונית. מלבד הקבלה ייחודית זו, מתברר כי מסורת פנדורה שולבה ב'קטלוג הנשים' ובמסורות הגנאלוגיות היווניות באותו רצף של גיבור המבול דאוקליון. עם זאת במסורות היווניות נזכרה פנדורה בדור הקודם לגיבור המבול, ונכדה הוא הלן אבי היוונים. על אף שפנדורה נזכרה במיתוס, כאם כל "הנשים הנקבות" (*Th.* 590), במסורות הגנאלוגיות היא נזכרה בדור שקדם להלן, ולכן היא בעיקר אֵם העולם היווני – דבר שהולם את הגישה ההלנוצנטרית הכללית המתבטאת במסורות הגנאלוגיות היווניות. לעומת זאת, במקרא הרצף בין האשה הראשונה, "אם כל חי" (בר' ג 20), לבין גיבור המבול ואבות העם רחב יותר וכולל דורות רבים יותר, אך גם כאן ניכר אותו שלד גנאלוגי המשתלשל מהאשה הראשונה, דרך אבות האנושות וגיבור המבול עד אבות העם.

(ד) **מוטיב השמדת דור הגיבורים וכלל האנושות**. זהו המוטיב החותם דור זה ברצפים הגנאלוגיים של שתי התרבויות, והוא מתגלה בהקבלה שבין הסיפור בבראשית ו 1–4, הקודם לסיפור המבול ברצף המקראי, לבין כמה כתובים מהעולם היווני, ובראשם הסצינה מ'קטלוג הנשים' המספרת על החלטתו של זאוס להביא קץ לדור הגיבורים, ילידי אלים ובנות תמותה, ויחד עמם לאנושות כולה, באמצעות מלחמת טרויה (F 204.95–103 M-W). בשני המקרים סמוכים מעשי זיווגים של אלים ובנות אדם ורצונו של ראש האלים להפסיק את מעשי הזיווגים הללו ולהביא כליה גדולה של דור הגיבורים וכלל האנושות. לאור העובדה שמלחמת טרויה אינה יכולה להצטייר כאמצעי להשמדת האנושות כולה, הוצע בעבר כי בסצינה זו ב'קטלוג הנשים', וכן בסצינת הפתיחה של האפוס היווני 'קיפריה' ובסצינת השמדת החומה האכאית ב'איליאדה', ניכרת השפעתו של סיפור המבול מן המזרח הקדום, שהחל לחלחל בתקופת חיבורן של יצירות אלו לספרות היוונית. בעקבות כן ביקשתי להציע כי גם ברקעו של בראשית ו 1 טמון סיפור מבול מיוחד – זהו סיפור מבול שונה מזה המצוי בהמשך הסיפור המקראי (שם, ו 5–ט 17). בצורתו הקדומה של סיפור מיוחד זה תואר המבול כאמצעי הפרדה בין דור הגיבורים והתקופה שבה הילכו האלים בקרב בני האדם לבין תקופת בני האדם הרגילים.

חלקו השני של הספר יוחד לדפוסים ספרותיים האופייניים לסוגת המוצא והכתיבה הגנאלוגית של מזרח הים התיכון הקדום, בהתמקדותם בהתפתחות התרבות האנושית ושאלת הזהות האתנית. דפוסים אלו מצויים במידה זו או אחרת גם בחומר נוסף שנשמר ממזרח הים התיכון, בשרידי חיבורו של פילון מגבל.

(ה) **דפוס 'הממציא הראשון'**. זהו אחד הדפוסים המאפיינים את הכתיבה הגנאלוגית על ימי הראשית, ובו ידיעות קצרות המדווחות מי היה הראשון אשר המציא מלאכה מסוימת. גם אם ניתן למצוא בספרות המזרח הקדום עניין מסוים בראשית התרבות האנושית, לא ניתן למצוא דפוס של סדרה גנאלוגית המכילה ממציאים ראשונים. במקרא נוסחו בדפוס זה למשל הידיעות מן החוט היהוויסטי על דמויות כגון יָבָל, יוּבָל, תוּבל קַין, נח מגלה היין, נמרד גיבור הציד הראשון. רצף מפותח ונרחב למדי של ממציאים ראשונים בתיאור ראשית העולם מצוי גם במסורת פיניקית ששוקעה אצל פילון מגבל. מסורת זו מתארת סדרה של אבות, בנים ואחים המשתלשלים זה מזה, וכל אחד נחשב כגיבור תרבות. גם במסורות הגנאלוגיות היווניות ניתן למצוא כי ראשוני בני האדם תוארו כגיבורי תרבות וממציאים ראשונים. אמנם בעולם היווני נפוץ דפוס זה בסוגות ובחיבורים רבים, אך נראה שראשיתו, ובהיקף מצומצם יחסית, היתה בשילוב ידיעות מעין אלו בסקירות גנאלוגיות של ראשית האנושות. במסורות הגנאלוגיות של ארגוס למשל תואר פוֹרוֹנֶאוּס האדם הראשון כמגלה האש. מן ה'פורוניס' שהוקדשה למסורות הגנאלוגיות הארגיוויות נותרו פרגמנטים בודדים בלבד, אך ניכר כי מחברה התעניין בממציאים ראשונים: יושבי הר אידה הפריגים תוארו בו כמגלי הברזל, וקליתואה המזוהה עם אִיו כוהנת הרה, נקשרה לחידוש מנהג פולחני – היא הראשונה שקישטה את עמוד האלה. על דנאוס, צאצאה של אִיוֹ בדור הרביעי ששב ממצרים לארגוס, סיפר הקטיוס ממילטוס כי הוא הביא את האל"ף-בי"ת ליוון, ובמקור מאוחר יותר, ב'ספרייה' המיוחסת לאפולודורוס, סופר כי הוא היה הראשון אשר המציא את הספינות והפליג בהן ממצרים. דפוס מיוחד זה אפשר לתאר את ראשית האנושות כתיאור תולדות התרבות האנושית.

(ו) **דפוס זוגות האחים**. סיפורים העוסקים בזוגות אחים המייצגים קבוצות אוכלוסין מתחרות, כמו שתי ערים, שני שבטים, שתי משפחות, שתי ממלכות וכיוצא בזה, הם דפוס נוסף האופייני לסוגת המוצא ולכתיבה הגנאלוגית של מזרח הים התיכון הקדום. לסוגה זו משתייכים למשל הסיפורים על יעקב ועשו, המייצגים את עם ישראל ואדום, או פרץ וזרח, המייצגים את בתי האב משבט יהודה. בעולם היווני אלו למשל המסורות על פַּנוֹפֶּאוּס וקְרִיסוֹס, המייצגים את הערים פַּנוֹפֶּאוּס וקְרִיסה בחבל פוֹקִיס, או אַקְרִיסְיוֹס, המייצגים את הערים ארגוס וטירינס בחבל ארגוליס. בכל המקרים הללו התאומים רבים ביניהם עוד בבטן אמם או בשעת הלידה. דפוס דומה מצוי גם אצל פילון מגבל בסיפור על שָׁמַיִם-רָמִים (הִיפְּסאוּרַנִיוֹס), הקרוי כשם רובע בצידון, ואחיו אוּסוֹאוֹס, המייצג את אֻשוּ, היא צור היבשתית. פילון משתמש במקרה זה במסורת קדומה על אבות אפונימים של מקומות יישוב בפיניקיה, שנועדה להסביר את מערכת היחסים בין אותם מקומות פיניקים. על אף שבמזרח הקדום ניתן למצוא סיפורים אחדים על מאבקים ויריבויות בין אחים, בשר ודם ואלים, בספרות הגנאלוגית של אגן הים התיכון המזרחי התייחד מוטיב זה לסיפורים אטיולוגיים המשקפים את מערכות היחסים בין קבוצות אתניות שונות.

(ז) **סיפורי ההתנחלות של אב קדום**. דגם זה, המצוי גם הוא במסורות הגנאלוגיות של שתי התרבויות, מספר על ראשיתה של קבוצה אתנית או יושבי עיר כלשהי באב קדום שהיגר למקום אי אז. עיקרי דגם זה הם: (1) האב הקדום יצא ממרכז תרבותי עתיק; (2) הוא הגיע למקום חדש וחי כגֵר בקרב האוכלוסייה המקומית; (3) במקומו החדש ובנדודיו קנה לעצמו האב אחיזה כלשהי במקום; (4) לבסוף הפך האב הקדום לאבי האומה החדשה, ובני המקום נקראים על שמו או על שם צאצאיו. כאלו הן המסורות הקדומות על אברהם ועל יעקב במקרא, והמסורת הכוהנית על עשו. בעולם היווני ניתן להצביע למשל על המסורות על קסותוס, אבי איון, בנו של הלן שהגיע לפלופונסוס מהצפון, או על דנאוס שהגיע לארגוס ממצרים. גם כאן ניתן היה לראות כי דפוס זה לא התקיים בקרב הספרויות של יושבי התרבויות הוותיקות של המרחב, כגון במסופוטמיה ובמצרים, שלא ראו את עצמם כמהגרים, אף שלאורך הדורות השתלבו בקרבן ועמדו בראשן גם נודדים ומהגרים ממקומות שונים. מאידך גיסא, יש סימנים כי מסורות הגירה מעין אלו התקיימו במקומות נוספים באגן הים התיכון. המקרא מספר סיפורי הגירה על הארמים, הפלשתים, האדומים, העמונים והמואבים, ובשנים האחרונות התגלתה גם שורה של כתובות דו-לשוניות (פיניקית-לווית), וכתובת תלת-לשונית חדשה (פיניקית-לווית-אכדית), שיש בהן להעיד, לצד המסורות מהעולם הקלסי, על מסורת הגירה דומה של ממלכת קוה, שישבה באזור קיליקיה, מצפון-מערב לחוף הסורי. נראה כי יושבי ממלכה זו ראו עצמם כצאצאי המייסד מפש, הוא מופסוס של המקורות הקלסיים, שיצא ממערב אסיה הקטנה ומארץ אחיאווה, ומכאן קיבלה הממלכה את שמה חיאווה (=קוה). סיפורי הגירה סופרו גם על ידי המתיישבים במושבות החדשות שהוקמו באגן הים התיכון בידי מתיישבים פיניקים ויווניים בשליש הראשון של האלף הראשון לפסה"נ. ככל הנראה גם ממלכות ותיקות יותר במרחב, כמו הפיניקים, אימצו מסורת הגירה דומה – כפי שמעידים הרודוטוס (1.1; 7.89.2) ומקורות יווניים אחרים – על אף שלא היו חלק מן המדינות החדשות שקמו בתחילת האלף הראשון לפסה"נ.

ההקבלות הללו מאפשרות לעמוד על אופייה של סוגה מיוחדת, ועל התבניות והדפוסים האופייניים לה. יסוד המסד של סוגה זו הוא הרצף הגנאלוגי. המגבשים הגנאלוגיים הללו התחילו בבני האדם הראשונים. בעולם היווני אין אדם אחד ראשון יחידי ומרכזי – אם כי יש אשה ראשונה שנקשרה לדפוסים שנידונו כאן – ונראה כי האנשים הראשונים שעלו מן האדמה, או נולדו מהנהר וכיוצא בזה, מייצגים את האוכלוסייה הקדם-יוונית, מעין פֶּלַסְגוֹס או פורוֹנֶאוּס. גם במקרא נזכרים אנשים הראשונים ששמם כשם היושבים הקדומים של הארץ כמו קיִן או שׁת. בשתי הספרויות ניתן למצוא אנשים ראשונים כממציאים או בעלי מלאכה ראשונים, כגון יָבָל, יובל ותובל קין במקרא, או פוֹרוֹנֶאוּס, שנחשב מגלה האש, ופֶּלַסְגוֹס הארקדי, שעליו סופר כי היה הראשון אשר המציא בקתות לאנשים, כותנות עור ועוד. הדמות המרכזית ברצף הגנאלוגי של ראשית האנושות בשתי התרבויות הוא גיבור המבול, אשר ממנו משתלשלים אבות העמים. בספרות היוונית ניצב דאוקליון, גיבור המבול היווני, בראשית גנאלוגיות רבות, אף על פי שהמבול אינו מרכזי כמו בספרות המזרח הקדום. מדאוקליון נולד, לפי גרסאות רבות, הלן, אבי היוונים, אשר הוליד את אבות הקבוצות היווניות המרכזיות: דורוס, קסותוס ואיאולוס. במקרא מתפרש הרצף במידה רחבה הרבה יותר בשלבים שלפני נח גיבור המבול המקראי ואחריו, אך גם הוא מצטמצם ומוביל לאבות העם. בשני המקרים אפוא משתרעים החיבורים והמגבשים הגנאלוגיים מבני האדם הראשונים, שלעתים מייצגים את היושבים הקדם-הלניים או הקדם-ישראליים, דרך גיבור המבול, עד אבות העמים, הגיבורים האפונימים, ומייסדי הערים ההלנים או הישראלים. בין אבני הבניין של הכתיבה הגנאלוגית מצויים גם סיפורי מאבק בין גיבורים המייצגים את הקבוצות השונות, וסיפורי ההתנחלות של האבות הקדומים. נקודת המבט המרכזית של סוגת המוצא וכתיבה הגנאלוגית זו היא אתנית אפוא, ונראה כי צמחה בעיקר מתוך עניין בתולדות הקבוצות האתניות, העם, העיר והעמים.

העובדה שגם במסורת הגנאלוגית היוונית בולט חלקו של גיבור המבול בהחלט מעוררת תהייה, שכן המבול אינו כה מרכזי בעולם היווני כפי שהוא בספרות המזרח הקדום. הסקירה שלהלן על תולדות הסוגה, מניצניה הראשונים ועד התפתחותה באגן הים התיכון המזרחי, תוכל להסביר את הסיבה למרכזיותה של חוליית גיבור המבול בראשית הרצף הגנאלוגי.

**ב. לתולדות הסוגה**

בין המקורות הרבים שנתגלו במסופוטמיה לא ניתן אמנם למצוא הקבלה לסוג זה של כתיבה גנאלוגית המתמקדת בראשית בתי האב והקבוצות האתניות, אולם אפשר שניצנים ראשונים של כתיבה זו נמצאים כבר ברשימות המלכים המסופוטמיות. ההתמקדות ברשימות המלכים היא במלכים, ברציפות המלוכה ובשנות המלכות, ולכן הרצף המשפחתי, שהוא יסוד חשוב בכתיבה הגנאלוגית במקרא ובעולם היווני, אינו הכרחי ברשימות המלכים. ואולם מכיוון שחלקן נוהגות לפתוח במלכים הקדומים ביותר ומשתרעות עד המלכים בני זמנם של המחברים, סוג זה יכול להתוות דגם כלשהו לשלשלת גנאלוגית ארוכה ומורכבת של אבות אפונימים וגיבורים המתחילה בראשית העולם. אחדות מרשימות המלכים היו אולי דגם לכתיבה הגנאלוגית שבישראל וביוון גם בשני עניינים נוספים: השימוש בעידן המבול כקו תחום בין דורות קדם לימים הרגילים, והשימוש באבות אפונימים, כפי שאפרט להלן.

רשימת המלכים החשובה והקדומה ביותר היא רשימת המלכים השומרית, המכילה את שמות המלכים בערי שומר ואת מניין שנות מלכותם מאז ירדה המלוכה מן השמים לאֶרִדוּ ועד ימי השושלת הראשונה של אִסִן לַרְסה.[[1]](#footnote-1) במהדורות אחדות של רשימת המלכים השומרית נוספה קבוצה קטנה של שמות מלכים שמלכו בימים שלפני המבול, וניכרת הבחנה ברורה בינם לבין מלכים שמלכו אחרי המבול במה שנוגע למניין שנות מלכותם. בניגוד למלכים הראשונים בתקופה שלפני המבול, שמלכו אלפי שנים, המלכים שמלכו אחרי המבול מלכו מאות בודדות של שנים, ולקראת סוף הרשימה ניכר פיחות נוסף, שכן המלכים האחרונים מלכו כמניין ימי מלכותם של מלכים רגילים. תפיסה דומה מצויה במקור הכוהני שבתורה, אך באשר לשנות חייהם של האנשים; הדורות הראשונים שחיו לפני המבול האריכו ימים וחיו מאות שנים, אך אחרי המבול חל פיחות ניכר במספר חייו של האדם. ברצף היהוויסטי שבתורה לא מצוינות שנות חייהם של האנשים שחיו לפני המבול, אך גם כאן יש רמז לרעיון של פיחות משך החיים בגזירת ה' סמוך למבול כי האדם לא יחיה יותר ממאה ועשרים שנה (בר' ו 3).[[2]](#footnote-2)

בעקבות דגם רשימת המלכים השומרית התפתחו רשימות מלכים נוספות בעולם המסופוטמי, כמו רשימת המלכים מלגש (BM 23103), ו'הכרוניקה השושלתית' (*ABC* 18), ועולה גם משני המקרים אלו כי המבול משמש נקודת מוצא מרכזית לדורות המלכים הראשונים.[[3]](#footnote-3) נראה גם כי התבסס והלך נוהג לשלב עם הרשימות נרטיב קצר על ימי הראשית, אף כי גם במקרים אלו אין הגנאלוגיה מהווה שלד לחיבור רחב ולעלילות משנה.[[4]](#footnote-4) רשימת המלכים מלגש, המגיבה ומתחרה עם רשימת המלכים השומרית, מתחילה באותן מלים שבהן נפתח הרובד הקדום ברשימת המלכים השומרית (שורה 40): 'אחרי שהמבול הציף' ([egir a-m]a-ru ba-ùr-ra-ta, שורה 1), ומוסיפה הקדמה רחבה יחסית המספרת על האנושות אחרי המבול.[[5]](#footnote-5) מסופר שם כי זרע האדם שרד אחרי המבול, והאדם למד לחפור תעלות. החיבור הדו-לשוני (אכדי-שומרי) המכונה 'הכרוניקה השושלתית', מתבסס גם הוא על פתיחת רשימת המלכים השומרית אך נמשך כנראה עד מלכי בבל של מאה ח' לפסה"נ.[[6]](#footnote-6) בשנת 1980 חשף אירווינג פינקל פרגמנטים נוספים השייכים לחיבור, והתברר כי לרשימת המלכים קדמה פתיחה קצרה בת כשבע שורות בפרוזה, המספרת כי אַנוּ, אֶנְלִיל ואֶאַה יִיסדו את המלוכה בעבור האדם בראשית הימים. בהמשך הובאה רשימה של תשעה מלכים שמלכו לפני המבול, המוכרת מן הגרסאות של רשימת המלכים השומרית, כשלאחריה שוב מצויה הרחבה סיפורית קצרה. קטע זה שבור וקשה לעמוד בבירור על תוכנו, אך מהמלים ששרדו, כמו "אנליל" (dEn.líl) ו"השאון" (mu7.mu7) שהקימו בני האדם (שורות 30–31), נראה שנרמז כאן בקצרה סיפור המבול, כמבדיל בין דורות המלכים הראשונים לאלו שאחריהם.[[7]](#footnote-7) חיבורים אלו אינם מתארים את ראשית התרבות האנושית והעמים, ואין כאן כל אזכור לצאצאי גיבור המבול, אך לאורם ניתן להבין מדוע סוגת המוצא והכתיבה הגנאלוגית באגן הים התיכון המזרחי שילבה את המבול כנקודה מרכזית ברצף האנשים של ימי הראשית.

עם הגירתם של עמים שמים-מערביים (אמוריים) למסופוטמיה בסוף האלף השלישי ובתחילת האלף השני לפסה"נ, נוסף רכיב חדש למסורת הכתיבה של רשימת המלכים המסופוטמית – האבות האפונימים, היינו שמות של עמים או שמות גיאוגרפיים המוצגים כשם של מלך קדום. בנוסחה הסופי של רשימת המלכים האשורית מופיעים שמותיהם ושנות מלכותם של כל המלכים שמלכו באשור מימים ראשונים ועד שלמנאסר ה', שמלך בשליש האחרון של מאה ח' לפסה"נ,[[8]](#footnote-8) אולם הרובד הקדום של החיבור התחבר כנראה בימיו של המלך שַמְשִאַדָד א' כדי לשמש עדות לקדמותה ורציפותה של המלוכה באשור ולבסס את מלכותו וזכות משפחתו ברצף זה. רוב הרשימה בנויה כמובן משמות המלכים ומציון מניין שנות מלכותם, אולם בתחילת היחידה נזכרת גם קבוצה חריגה של שבעה עשר שמות שנכתבו ברצף ללא ציון שנות מלכותם, אשר כונו "שבעה עשר מלכים יושבי אוהלים" (*17* *šarrāni āšibūtu kultārī*, שורה 10).[[9]](#footnote-9) שמות אלו מופיעים ברובם בצורה זו או אחרת גם ברשימת המלכים משושלת ח'מרבי (BM 80328), שנתחברה בימי המלך הבבלי עמיצדוקה בן מאה י"ז לפסה"נ, מצאצאי ח'מרבי.[[10]](#footnote-10) חלק משמות המלכים הללו שכונו "יושבי האוהלים", מוכר ממקורות רבים אחרים כשמות גיאוגרפיים וכשמות של קבוצות אתניות מהמרחב הצפון-מסופוטמי, ונראה כי מדובר למעשה בשמות אפונימיים, היינו בפרסוניפיקציה של קבוצות אתניות, אשר המלכים השמים-מערביים שמלכו באשור ובבל בתקופה זו הציגו אותם כמלכים הקדומים, אבותיהם. אמנם ברשימות המלכים המסופוטמיות הופעתם של אבות אפונימים היא מצומצמת ביותר, שהרי רוב רשימות המלכים מורכבות משמות מלכים ממש, אך לראשונה נכנס כאן חומר שאיננו שמות מלכים, והוא משתייך למסורות השבטיות והאתניות של המחברים. אין זה מקרי כי שמות אלו מצויים דווקא ברשימות של המלכים השמים-מערביים (אמוריים) שתפסו את הגה השלטון במלכות מסופוטמיה בראשית האלף השני לפסה"נ, ולא נמנו עם צאצאי המלכים המסופוטמיים הקודמים. מלכים אלו אמנם אימצו את דפוסי היצירה השומריים של רשימות מלכים, אך גם ביקשו לתת ביטוי למסורותיהם השבטיות מן העולם השמי-מערבי. באמצעות הוספת השמות האפונימים מהעולם השמי-מערבי (אמורי) והפיכתם לחלק מרצף המלכים האשורי או הבבלי, ביססו את זכותם לשלטון.[[11]](#footnote-11) השימוש באבות אפונימים ברשימות אלו הוא מצומצם ביותר כאמור, אך הוא מעיד כי נוהג זה, שהפך לרווח מאוד בכתיבה הגנאלוגית המקראית והיוונית, החל להתפתח בעולם השמי-מערבי כבר בתחילת האלף השני.

עם זאת סוגת המוצא והחיבורים הגנאלוגיים ביוון ובישראל אינה בגדר התפתחות ישירה של רשימות המלכים, שבה רק הוחלפו המלכים באבות ראשונים הנושאים שמות אפונימיים. החיבורים הגנאלוגיים מורכבים ומפותלים יותר מרשימות המלכים; הם מתפתחים גם בכיוונים אופקיים ומגוללים תולדות אחים, אחיות וצאצאים מנשים שונות. הגנאלוגיה משמשת בהם כתשתית בלבד, ומשולבים בה עלילות רבות ברצף התופסות חלק מרכזי מן החיבורים. מדובר בסוגות שונות בתכלית, ועיקר המוקד בהם שונה, שכן במרכז החיבורים הגנאלוגיים לא ניצבים המלכים, אלא תולדות הקבוצות האתניות, בתי האב, העיר והעמים. היעדרה של כתיבה גנאלוגית מורכבת מהספרות של הממלכות הוותיקות במרחב, כמו ממלכות מסופוטמיה, מצרים[[12]](#footnote-12) וחת[[13]](#footnote-13) מכאן, וההקבלות בין סיפורי המוצא שנמצאו במקרא ובעולם היווני מכאן, מלמדים, כפי הנראה, כי עד ימי האלף הראשון לפסה"נ עדיין לא עלה על הכתב סוג זה של כתיבה. כל הסימנים מורים כי סוגה זו צמחה רק עם עלייתן של מדינות קטנות באגן הים התיכון המזרחי לאחר שהממלכות הגדולות – ממלכת החתים, הממלכה המיקנית, ומצרים – איבדו את אחיזתן באזור. מן העדויות הספרותיות עולה כי המדינות הזעירות שקמו באגן הים התיכון המזרחי היו מודעות לגילן 'הצעיר' וראו את עצמם כתרבויות מהגרות, גם אם הורכבו ברובן או בחלקן מקבוצות אוכלוסין מקומיות. החברות במדינות קטנות אלו, כמו בממלכות ישראל, יהודה וערי המדינה בעולם היווני, וכפי הנראה גם בממלכות נוספות,[[14]](#footnote-14) התעניינו בשאלות של זהות אתנית ולאומית, שלא באו קודם לידי ביטוי בצורה זו בספרויות של הממלכות הגדולות והוותיקות במזרח התיכון, ושאלות אלו ניצבו בבסיס הכתיבה הגנאלוגית וסוגת המוצא. הן המסורות התופסות את הישראלים כצאצאי האבות שיצאו מחלציו של שם בן נח, הן המסורות הרואות בקבוצות היווניות צאצאי הלן בן דאוקליון, נועדו לברר ולהגדיר את זהותן. כתיבה חדשה זו השתמשה והשתלבה בכרונולוגיה ובדפוסים ההיסטוריוגרפיים המקובלים במרחב הוותיק, כמו המבול בראשית העולם, אך מוקדה היה שונה בתכלית.

אפשר אפוא כי השינויים החברתיים והפוליטיים בקרב המדינות 'הצעירות', העלייה של בתי מלוכה חדשים, או ההתארגנויות הפוליטיות השונות מאלו של הממלכות הוותיקות, הם אלו שהביאו להתעוררות סוגה גנאלוגית זו ולהתבססותה. ואולי יש לכלול בין הגורמים לעליית הסוגה גם את העובדה שכל תרבויות אגן הים התיכון המזרחי אימצו את הכתב הפיניקי האל"ף-בי"תי, הנגיש יותר מכתבי היתדות האכדי והמיקני, דבר שעודד את התרחבות העיסוק בכתיבה ובקריאה בקרב שכבות רחבות יותר בעילית, נוסף על הסופרים המיומנים שעבדו בשירות הממלכה והמקדש.[[15]](#footnote-15) מכל מקום ניכר כי ביצירה המקראית והיוונית המתארת את ימי ראשית האנושות תפסו המסורות הגנאלוגיות של בתי האב החשובים, משפחות האצולה ושאלת יחסי השבטים והערים את מקומן של רשימות המלכים.

המחשה להבדל בין סוגת רשימות המלכים בקרב הממלכות הוותיקות במרחב לבין הכתיבה הגנאלוגית במדינות 'הצעירות', כמו ערי המדינה היווניות, ניתן למצוא למשל בסיפור המפורסם אצל הרודוטוס (2.143–144) על מפגשו של הקטיוס ממילטוס, מראשוני מחברי הגנאלוגיות בפרוזה, עם כוהני מצרים. לדברי הרודוטוס, כאשר הגיע הקטיוס לתבאי שבמצרים וסקר את תולדות משפחתו (γενεηλογήσαντί ἑωυτόν) מנה שישה עשר דורות, כשבראשם ניצב אל.[[16]](#footnote-16) כוהני מצרים דחו את דבריו והראו להקטיוס כי 345 דורות חלפו בין כוהני מצרים לבין אביהם הקדום, ורק לפני כן חיו האלים בקרב בני האדם, הם אלו שמלכו במצרים לפני המלכים הראשונים מבני האדם. תפיסה מצרית כזו, באשר לאלים שמלכו לפני המלכים הראשונים, אכן ידועה מרשימת מלכים מצרית המכונה 'קנון טורינו', ומהמסורות ששימר מנתון.[[17]](#footnote-17) אולם לענייננו ניתן לראות כי מסורות שני עמים אלו נבדלות זו מזו בהיקף ובגישה, ובממלכות הוותיקות ההתמקדות היא ברשימות המלכים – ובמקרה זה גם בבתי הכהונה המונים מאות דורות – ואילו הקטיוס, על פי הסיפור, מסוגל למנות שישה עשר דורות של אבותיו המשתייכים לאצולה המקומית, ובחיבוריו, כפי שאנו יודעים, כלל גם משפחות אצולה נוספות.

מעשייה דומה למסופר על הקטיוס סיפר אפלטון על סולון בחיבורו 'טִימַיְאוֹס' (22e–24a). על פי המסופר, כאשר הגיע סולון למצרים וחקר על ימי קדם, סיפר להם את המסורות הקדומות ביותר של היוונים "על פוֹרוֹנִיס, הנקרא האדם הראשון ועל נִיאוֹבֵּי, והמשיך לספר על דאוקליון ופירה וכיצד ניצלו אחרי המבול, ועל תולדות צאצאיהם, ובחשבו את מניין הדורות, ניסה לקבוע את מניין השנים שעברו מאותם מאורעות".[[18]](#footnote-18) מסיפור התולדות בזעיר אנפין של סולון ניתן לשמוע על אחת מן המסורות הגנאלוגיות המרכזיות בימי אפלטון, שרווחה כנראה גם לפני זמנו, שכללה בראשית הדורות את המבול וגיבור המבול דאוקליון והמשיכה בוודאי עם צאצאו הֶלֵן, אבי היוונים, כפי שמוצאים במקורות רבים אחרים.

**ג. תפוצת הסוגה באגן הים התיכון המזרחי**

לאור מרכזיותו של המבול ברשימות המלכים המסופוטמיות ובספרות המזרח הקדום בכלל ניתן להבין מדוע נתפס גיבור המבול גם כדמות מרכזית בגנאלוגיות היווניות והמקראיות. אולם הדפוס הגנאלוגי התולה את רשימת הדורות בגיבור המבול אינו מגיע ממסופוטמיה, שכן במקורות המסופוטמיים אין רשימה מסודרת המתארת את השתלשלות אבות העולם מבניו של גיבור המבול. רעיון זה מצוי רק במקרא (בר' י) ובמסורות הגנאלוגיות והמיתוגרפיות היווניות. יחד עם זאת יש לציין כי רעיון זה לא נוצר לראשונה בספרות היוונית, כיוון שסיפור המבול הגיע לעולם היווני מן המזרח, ועל אף שגיבור המבול תפס מקום מרכזי במסורות הגנאלוגיות, סיפור המבול עצמו לא זכה למקום מרכזי בספרות ובמיתולוגיה היווני כמו במזרח הקדום.

הואיל ולא ניכר כי הספרות היוונית והמקראית השפיעו זו על זו במישרין, מתקבל על הדעת כי דפוסים גנאלוגיים אלו נוצרו בקרב סופרי הלבנט והמרחב הסורי, אשר אימצו את המסורות המסופוטמיות בשלב מוקדם, עיבדו אותו לפי צרכיהם, ומשם חלחלו דפוסים אלו אל שאר התרבויות של מזרח הים התיכון הקדום. נראה לפיכך כי הן הסופרים הישראליים הן הסופרים היווניים אימצו דפוס זה לאחר שכבר התבסס באגן הים התיכון המזרחי, ושילבו בו את המסורות הייחודיות לעולמם.

התקופה שבה החלו המסורות היווניות הללו לעלות על הכתב, בין מאה ז' למאה ו' לפסה"נ, כונתה זה מכבר בפי חוקרי האמנות העתיקה 'תקופת ההתמזרחות' (Orientalizing period).[[19]](#footnote-19) בתקופה זו זנחו לפתע אומני הכדים של ערי יוון את הסגנון הגיאומטרי שרווח עד אותה עת, והמירו אותו בסגנון המושפע מאמנות המזרח הקדום בן זמנם. במיוחד ניכרת זיקה לאמנות של מרחב צפון הלבנט וצפון סוריה, שהיה נקודת מפגש מרכזית לתרבויות מזרח הים התיכון הקדום בתקופה זו. בתחילתה של תקופה זו שאלו היוונים גם את האל"ף-בי"ת הפיניקי, ובכך הצטרף העולם היווני אל שאר מדינות במזרח אגן הים התיכון שאימצו אל"ף-בי"ת זה והתאימו אותו ללשונם. לאור סימנים אלו הולכת ומתבססת כיום הדעה, בעיקר בעקבות ווֹלטר בורקרט ומרטין וסט, כי בתקופה הארכאית היה העולם היווני חלק מתרבויות המזרח התיכון ונכון היה לאמץ השפעות אמנותיות וספרותיות מהתרבויות הוותיקות במרחב. תמונה זו עולה בקנה אחד עם ההנחה כי חלק ממסורות המוצא והדפוסים הגנאלוגיים והמיתוגרפיים שנידונו בספר זה התעצבו בידי סופרי הלבנט או המרחב הסורי, אשר ינקו מן המוטיבים והדפוסים שנוצרו בקרב הממלכות הוותיקות במזרח הקדום והעמידו יצירה עצמאית בעלת צביון ייחודי. מחברי הגנאלוגיות היווניים באפוס או בפרוזה ומחברי תעודות ספר בראשית שנבחנו כאן אימצו את הדגמים ומסורות המוצא שצמחו באגן הים התיכון המזרחי, ועם זאת אין לצפות להקבלה מלאה בין כל התרבויות, שהרי כל רעיון שאול מתאקלם אחרת בתרבות החדשה וכולל סימני אויקוטיפיפיקציה ייחודיים. גם בהקבלות מחיבורו של פילון מגבל שנידונו כאן מהדהדים אותם דגמים מן המסורות והחיבורים שהילכו בלבנט.

**ד. השלכות מחקר זה למחקר התורה**

הדורות הקודמים שעסקו בחקר הצורות של המקרא התמקדו בעיקר בהגדרת היחידות הקטנות והדפוסים הגרעיניים שנוצרו בשלבים שהמסורות עברו על-פה, לא מעט בעקבות הממצאים ממסופוטמיה.[[20]](#footnote-20) כאן לעומת זאת, נידונה הקבלה צורנית למגבש גנאלוגי או רצף של תולדות הניצב בבסיס סיפור מוצא מקיף. התברר כי בין החיבורים שנבדקו כאן לא נמצאו הקבלות שבאקראי, אלא סדרה מקיפה של מוטיבים ודפוסים מקבילים, הכוללים שלד גנאלוגי הפותח באשה ראשונה, אנשים ראשונים וגיבורי תרבות, דרך גיבור המבול עד אבות עמים. ממצא זה מעיד על קיומם של סיפורי מוצא מקיפים המתבססים על תשתית גנאלוגית קבועה ותבניות ספרותיות סדורות שהיו מקובלים באגן המזרחי של הים התיכון הקדום. מְסַפְּרים שונים באותו אזור, בפיניקיה, בישראל, בעולם היווני, וכנראה גם במקומות נוספים, השתמשו בתבניות ספרותיות אלו ושיקעו בהם את מסורותיהם הייחודיות כדי לגולל את תולדות עמם או משפחותיהם ומוצאם.

נראה אפוא כי מן מסיפורי התולדות הללו שנודעו בישראל עלו וצמחו תעודות התורה והמשיכו להתפתח בכיוונים שונים בהתאם למגמותיו של כל מחבר. נראה כי הרצף היהוויסטי למשל קרוב יותר לדגמים המקוריים, ורוב המוטיבים המשותפים לספרויות שנידונו נמצאו גם ברצף זה: סיפור על יצירת אשה ראשונה ומוצא הרע בעולם, ידיעות על ממציאים ראשונים וראשית התרבות, ביניהם גם סיפור על גילוי היין בדור שאחרי המבול, לוח עמים המשתלשל מגיבור המבול, מאבקים בין אחים המייצגים קבוצות אתניות שונות, וסיפורים על אבות העם. הרצף הכוהני מבוסס גם הוא על תשתית ראשונית של סיפור תולדות רצוף מאדם הראשון עד מות משה וכולל גם הוא לוח עמים המשתלשל מגיבור מבול וידיעות על זוגות אחים המייצגים קבוצות שונות וסיפורים על אבות העם, אך בולטים יותר עיצובו לטובת המגמות והרעיונות הכוהניים והתמקדותו בהמשך החיבור במסירת המצוות הפולחניות. את התשתית העיקרית של החוטים המרכזיים בספר בראשית לא ניתן להגדיר אפוא, כפי שהציעו בעבר, כאוספי אגדות, מקבצי פרגמנטים מסוגים שונים, וגם לא כ'היסטוריה אנטיקוואריינית' המתעניינת אך ורק בליקוט ידיעות עתיקות, מתוך עניין בעצם איסוף העתיקות לכשעצמו. בניגוד להנחות אלו, החוטים הרציפים בספר בראשית הם סיפורי תולדות בבסיסם – היינו סיפורי מוצא המתבססים על רצף גנאלוגי – אשר נועדו מעיקרם לתת ביטוי לתפיסות הזהות של המחברים, תוך שימור מסורותיהם של בתי האב, השבטים והעמים. ההשוואה למסורות הגנאלוגיות היווניות, לצד המסורות האחרות ממזרח הים התיכון, אפשרה למעשה לראשונה לראות תמונת בבואה של רצפים גנאלוגיים ומיתוגרפיים דומים מהסביבה, ולבסס את ההכרה בקיומם וקדמותם היחסית של אותם רצפים ספרותיים במקרא.

גילויים עתידיים נוספים של פפירוסים מן העולם הקלסי, שיעלו על פני השטח מסורות מן התקופה הארכאית, ומי ייתן, אף גילויים של פפירוסים מן העולם הפיניקי והארמי של המחצית הראשונה של האלף הראשון לפסה"נ, היינו מאותה תקופה וסביבה גיאוגרפית ותרבותית שבה צמחו החיבורים המקראיים, יוכלו להרחיב את ידיעותינו על אותם מגבשים גנאלוגיים, ולסייע בפתרון שאלות החיבור של היצירה המקראית.

1. לרשימת המלכים השומרית ראו לעיל פרק ה, סעיף ב. [↑](#footnote-ref-1)
2. עם זאת, כפי שהראה יקובסן, רשימת המלכים השומרית לא כללה מתחילה את יחידת המלכים שמלכו לפני המבול. יחידה זו חסרה בחלק מן העותקים והיא נבדלת מבחינה סגנונית מהמשך הרשימה. פירושו של דבר כי רעיון פיחות הדורות וההבחנה בין הדור שלפני המבול לבין הדור שאחריו לא היו מכוונותיו המקוריות של החיבור, אלא נתהוו בשלב משני. ראו למשל יקובסן 1939, עמ' 55–68; פינקלשטיין 1963, עמ' 50–51. [↑](#footnote-ref-2)
3. על חיבורים אלו ראו להלן הערות 5–6. [↑](#footnote-ref-3)
4. גם וילסון 1977, עמ' 135–136, עמד על כך. [↑](#footnote-ref-4)
5. על החיבור ראו למשל סולברגר 1967, עמ' 279–291. לטקסט ופירושו ראו גם גלסנר 2004, עמ' 144–155; ובאתר ETCSL (http://etcsl.orinst.ox.ac.uk). [↑](#footnote-ref-5)
6. על החיבור ראו גרייסון 1975, מס' 18; פינקל 1980, עמ' 65–72; גלסנר 2004, עמ' 126–135. [↑](#footnote-ref-6)
7. לשורות אלו ראו פינקל 1980, עמ' 69–70; גלסנר 2004, עמ' 128–129. [↑](#footnote-ref-7)
8. לחיבור זה ראו גרייסון 1980–1983, עמ' 101–115; ימדה 1994; גלסנר 2004, עמ' 136–145; *COS* 1.135, והספרות הקודמת הנזכרת אצלם. לסקירה של רשימות מלכים נוספות מהעולם המסופוטמי שלא נידונו כאן ראו גרייסון 1980–1983, עמ' 86–90. [↑](#footnote-ref-8)
9. הטקסט לפי גלסנר 2004, עמ' 136. [↑](#footnote-ref-9)
10. על החיבור ראו למשל פינקלשטיין 1966, עמ' 95–118. [↑](#footnote-ref-10)
11. ראו למשל מלמט תשכ"ז, עמ' 11–12; ולעיל פרק ה, סעיף ב. [↑](#footnote-ref-11)
12. להבדיל מרשימות המלכים המסופוטמיות, לרשימות המלכים ממצרים אין חשיבות רבה לענייננו, כיוון שלא משולבות בהן מסורות סיפוריות על ראשית ימי העולם. לסקירה כללית ראו למשל רדפורד 1986, עמ' 1–64; קיטצ'ן 2001, עמ' 234–238; *COS* 1.37. עם זאת, ראויה לציון במיוחד הפתיחה של רשימת המלכים 'קנון טורינו', השייכת לימי רעמסס ב' ממאה י"ג לפסה"נ. לפני שמות המלכים המוכרים לנו ממקורות אחרים, נזכרות שלוש קבוצות של אלים שמלכו על מצרים בימים ראשונים. בקבוצה הראשונה נמנה פְּתח ותשיעיית האלים הבכירה, בקבוצה השנייה הורוס והתשיעייה הזוטרה, ובקבוצה השלישית נזכרים רוחות אלוהיות (*3ḫw*). קבוצות אלו מלכו על מצרים אלפי שנים, ואילו המלכים המוזכרים בהמשך מלכו כל אחד שנים בודדות. הרעיונות המשתקפים מפתיחה זו מזכירים את התפיסה ברשימת המלכים השומרית ובמקורות התורה כי האנשים בימי קדם חיו הרבה מעבר לתוחלת החיים הרגילה של בני אדם. וכן משתקף כאן הרעיון כי באותם ימים חיו דמויות אלוהית או מיתולוגיות. על אודות חיבור זה ראו מלק 1982, עמ' 93–106; רדפורד 1986, עמ' 1–18; ריהולט 1997; ריהולט 2006, עמ' 26–32; *COS* 1.37D. לטקסט ראו גרדינר 1987. מסורות אלו שרדו במשך למעלה מאלף שנה במצרים ונמצאו גם בחיבור של מנתון. ראו רדפורד 1986, עמ' 13; ריהולט 2006, עמ' 31; ורברוגה וויקרשם 2001, עמ' 130–131, 186–187, השוו עמ' 175–177. [↑](#footnote-ref-12)
13. גם החיבורים מהעולם החתי המכונים 'רשימות מלכים' אינם רלוונטיים למחקר זה. ראו במבוא, הערה 6. [↑](#footnote-ref-13)
14. ראו לעיל פרק ז, סעיף ד.2. [↑](#footnote-ref-14)
15. ראו לעיל במבוא, הערה 94. [↑](#footnote-ref-15)
16. על סיפור זה נכתבו מחקרים רבים, מבין האחרונים ראו למשל (סטפני) וסט 1991, עמ' 145–152; ברטלי 2001, עמ' 91–94; מויר 2002, עמ' 70–90. [↑](#footnote-ref-16)
17. ראו לעיל הערה 12. [↑](#footnote-ref-17)
18. περὶ Φορωνέως τε τοῦ πρώτου λεχθέντος καὶ Νιόβης, καὶ μετὰ τὸν κατακλυσμὸν αὖ περὶ Δευκαλίωνος καὶ Πύρρας ὡς διεγένοντο μυθολογεῖν, καὶ τοὺς ἐξ αὐτῶν γενεαλογεῖν, καὶ τὰ τῶν ἐτῶν ὅσα ἦν οἷς ἔλεγεν πειρᾶσθαι διαμνημονεύων τοὺς χρόνους ἀριθμεῖν· [↑](#footnote-ref-18)
19. לעניין זה ולספרות נוספת ראו במבוא, הערה 91. [↑](#footnote-ref-19)
20. ביקורת דומה ראו כבר אצל פון-ראד 1938, עמ' 1–78. לסקירה כללית על ביקורת הצורות והסוגות בחקר התורה ראו למשל רופא תשס"ו, עמ' 83–85, 124–147, 336–348; והמאמרים באסופה של סוויני ובן צבי 2003. [↑](#footnote-ref-20)